Atturi Ewlenin: Jason Statham, Jessica Alba, Tommy Lee Jones, Michelle Yeoh, Sam Hazeldine Direttur: Dennis Gansel Ħin: 98 min. Distributur: Lionsgate UK Maħruġ minn KRS Releasing Ċert.15 Arthur Bishop hu l-mekkanik tat-titlu – bniedem li jieħu l-kuntratti biex jelimina b'mod intelliġenti u affaxxinanti – maħluq minn Lewis John Carlino. L-ewwel attur li interpretah fiċ-ċinema kien Charles Bronson fl-1972; dak iż-żmien l-aħjar attur ta' films ta' azzjoni gwappa. Kważi erbgħin sena wara kien Jason Statham, li kien diġà deher f'xogħlijiet ta' azzjoni spinta u furjuża, li rrepeta din il-parti. Fl-aħħar tal-film The Mechanic (2011) Bishop, imdejjaq jagħmel dan ix-xogħol ta' sogru kbir, ippjana t-taparsi mewt tiegħu stess fi splużjoni ta' nirien kbar. B'hekk ħaseb li seta' jirtira, jistrieħ u jgħix fil-paċi fejn ħadd ma jafu. Mechanic Resurrection jibda b'Bishop tassew qed igawdi din it-trankwillità f'lokalità eżotika. Imma xi ħadd mill-passat tiegħu, negozjant ambizzjuż jismu Crain (Hazeldine) u mhux bniedem li tidħak bih malajr, jaf li Bishop għadu ħaj. Billi hu għandu bżonn is-servizzi ta' dan l-assassin fin u tal-galbu, li jaf kif jorkestra qtil li u jagħmlu jidher li hu xi aċċident, jaf ukoll sewwa kif japprofitta ruħu mid-dgħufija tiegħu. Bishop kien għamel ħbieb ma' Gina (Alba), l-uniku mara f'ħajtu li għaliha jħoss sentimenti teneri u mill-qalb. Meta din tintbagħat fi triqtu u wara tkun maħtufa – pjan maħsub minn qabel – Bishop ikun ordnat jimbarka fuq tliet assassinazzjonijiet oħra biex jeħodha lura. Dawn it-tliet miri tiegħu, nies potenti jkunu protetti b'sigurtà qawwija, u fosthom hemm wieħed mill-aqwa negozjanti tal-armi fid-dinja (Jones). Mechanic Resurrection hu mimli b'azzjoni splussiva fejn il-protagonist, aktarx waħdu, dejjem iħarbat lill-avversarji tiegħu. Però, fih żewġ sekwenzi ta' eżekuzzjonijiet li tant huma spettakolari, uniċi u immaġinattivi li jgħollu l-livell ta' dan it-thriller. L-azzjoni tal-film isseħħ f'diversi pajjiżi madwar id-dinja, l-aktar f'dawk eżotiċi. Jason Statham tassew sar adattat għal partijiet bħal dawn, b'timbru personali. Id-direttur Ġermaniż Dennis Gansel fid-debutt Amerikan tiegħu jagħti ħjiel li għandu stil personali uniku għal dan il-ġeneru ta' film.